  Виталий Пронин Умоесь, гажано редакция! Тӥ доры ӟырдыт саламен дыртэ Агрыз ёросысь Варклед-Бӧдья школаын  покчи классъёсты дышетӥсь Михайлова Екатерина Ивановна. Тютю Максиез суредаз Агрыз ёросысь Варклед-Бӧдья гуртысь 7 аресъем Дима Авдеев.Нырысь чуръёсам ик тӥледлы вераме потэ школаысьтымы улон-вылон сярысь. Милям школаямы дышетско 1-тӥ - 4-тӥ классъёсын 12 кузя нылпиос. Дышетӥськом 3 кузя, 1-тӥ, 3-тӥ классъёсын кивалтӥсько мон, 2-тӥ, 4-тӥ классъёсын - Малкова Лариса Александровна, нош англи кыллы но мукет куд-ог урокъёсын дышетэ Вахитова Ольга Николаевна. Пиналъёсмес бигер кыллы визьманы арняяз 2 пол ветлэ Кучуково шор ёзо школаысь дышетӥсь. Туала куронъёсъя нылпиос нырысетӥ классысен ик кутско ни дышетыны 4 пумо кыл: удмурт, ӟуч, бигер но англи. Соин ик удмурт кыллы трос урок уг висъяськы. Озьы ке но вордскем кылмес гажаськом, шумпотыса дышетӥськом, сям-йылолъёсмес но утьыны тыршиськом. Угось гуртамы ваньмыз калык - удмурт.Вераны кулэ на сое но. 3-тӥ классын одӥг гинэ нылпимы - Кучуково гуртысь ӟуч нылаш. Нырысетӥ арзэ гинэ дышетске ай школаямы. Нош удмурт кылэз дышетэ.Анай кыллэн нуналызлы сӥзьыса, ми школаямы  ортчытӥмы «Милемлы дуно но мусо вордскем кылмы!» ужрад. Со кыстӥськиз дасой ӵоже (декада вал).Нырысетӥ нуналаз пиналъёслы удмурт поэтъёслэсь тол сярысь кылбуръёссэс люкылӥ, вольыт но чебер вераны мед дышетскозы шуыса. Тросэз поэтъёс тодмотэмесь вал нылпиосмылы. Нылпиос ӵуказеяз ик дышетӥллям кылбуръёссэс. Ӟуч нылмы но соослэсь бере ӧз кыльы.Кыкетӥ нуналаз пиналъёсты тодматӥ А. Клабуковлэн «Тютю Макси» произведениеныз. (Тае али урокъёсын ум дышетӥське ни.) Нылпиосты кури: пуштросэзъя суред лэсьтоно. Мукет нуналаз ик паймымонэсь суредъёс вайизы.Куинетӥ нуналаз тодматскимы «Курка, ӵӧж но мукетъёс» удмурт калык выжыкылэн. Мультфильм возьматӥ. Нылпиослы туж тунсыко потӥз удмурт кылын выжыкыл адӟыны. Собере кенешимы: та выжыкылэз шудомы лыктэм куноос азьын. Пиналъёс асьсэос ик бырйизы рольёсты. Кылъёссэ дышетыны сокем кема ӧй вал, дӥсь лэсьтыны шуггес йӧтӥз. Сое котькудӥз дасяз дораз анай-атаеныз ӵош.Ньылетӥ нуналаз «Уя ӟа-зег, уя ӵӧж» шудонэн шудӥм, «Тӧдьы шаль кышетэн» шудон понна удмурт кылын частушкаосыз дышетӥм. Чорыгаса шудонэз тодамы вайим.Декадаез йылпумъян ужрад азьын анай-атайёслы но уж сётӥмы: удмурт сиёнъёсты ваёно. Нош песянай-ӵужанайёсыз ӧтимы удмурт дӥсен лыктыны. Куноос трос люкаськизы, мыло-кыдо пыриськизы шудонъёсы. Нылпи садэ ветлӥсь пичи эшъёсмы но, дышетскисьёс но, песянайёс-ӵужанайёс но - ваньмы ӵошен кутӥськыса удмурт калык шудонъёсын шудӥмы. Нылпиосмы куно-осыз шумпоттӥзы дасям выжыкылэнызы. Котькудӥзлы паймымон потӥз, лэся, удмурт дэремен дӥсяськем ӟуч нылмы, удмурт кылын вераськыны тыршемез, солэн удмурт кылбурез мылысь-кыдысь верамез. Бӧрысь ваньмы ӵош пуксьыса чай юимы ческыт юачаен, перепечен, шаньгаен, шекераен… Оломае  но пыжиллям сюлмо анайёс, сокем ческыт, кылдэ ньылод! Теги: удмуртдунне  